Бетрожь КIунэ уэрэди дахэу жеIэ
Налшык къалэ дэт «Успех» щIэныгъэ центрым накъыгъэм и 23-м зэхыхьэ гуапэ щекIуэкIащ. Ар теухуауэ щытащ «2017 гъэм и егъэджакIуэ нэхъыфI» урысейпсо зэпеуэм и щIыналъэ Iыхьэр зэрызэхуащIыжым.
IуэхущIапIэм и хьэщIэ лъапIэхэт КъБР-м и Парламентым и УнафэщI Егоровэ Татьянэ, Къэбэрдей-Балъкъэр Республикэм ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ, Граждан жылагъуэ институтхэм ядэлэжьэнымрэ лъэпкъ IуэхухэмкIэ и управленэм и унафэщI КIурашын Анзор, Бэрбэч Хь. М. и цIэр зезыхьэ Къэбэрдей-Балъкъэр къэрал университетым и ректор Алътуд Юрий, КIуэкIуэ В. М. и цIэр зезыхьэ Къэбэрдей-Балъкъэр къэрал мэкъумэш университетым и ректор Апажэ Аслъэн, егъэджакIуэхэм я профсоюз зэгухьэныгъэм и республикэ советым и пашэ Карныш Сергей сымэ, нэгъуэщIхэри.
Илъэс 20-м нэсауэ ди щIыналъэм щекIуэкI мы зэпеуэм папщIэ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ жиIащ:
— Къызэрежьэ лъандэрэ зэпеуэм и екIуэкIыкIэм мызэ-мытIэу зихъуэжащ, ауэ зэхъуэкIыныгъэ имыгъуэту къэнащ Къэбэрдей-Балъкъэрым и егъэджакIуэ зэчиифIэхэм езыхэм ящIэмкIэ адрейхэм ядэгуэшэныр, ахэр гъэлъэпIэныр, гъэгушхуэныр, я гугъуехьыр лъытэныр. Зэхьэзэхуэм и хабзэфIу уващ текIуэныгъэр къэзыхьа егъэджакIуэр зыщыщ щIыпIэм пшыхьыр щегъэкIуэкIыныр. Аращи, дэ дыхущIокъу Урысейпсо зэпеуэм щытекIуэр щагъэлъапIэ пшыхьыр щекIуэкIын щIыпIэ Къэбэрдей-Балъкъэр Республикэр хъуным.
— ЕгъэджакIуэ IэщIагъэр сыт зэмани щытащ икIи щытщ адрейхэм нэхърэ пщIэ нэхъ игъуэту. ЗэрытщIэщи, дызэрыт зэманым абыхэм я пащ- хьэм къалэн зэхуэмыдэхэр къитщ, икIи абы къыхэкIыу ирагъэдж предметым фIыуэ хащIыкIыным, иджырей технологием нэсу щыгъуэзэным и мызакъуэу, абыхэм зыхащIэн хуейщ цIыхубэм я деж къыщыхъу зэхъуэкIыныгъэхэри. Иджыпсту нэхъыщхьэр еджакIуэхэр езыхэр гупсысэфу, зыхуей унэтIыныгъэр къыхахыфу, абыкIэ жэуап яхьыжыфу егъэсэныращи, Тхьэм дыпигъэлъэщ! — жиIащ КъБР-м и Парламентым и УнафэщI Егоровэ Татьянэ.
Республикэм щекIуэкIа мы зэпеуэм курыт школхэм я лэжьакIуэу 13 хэтат. Ахэр псори зэрыфIым шэч хэлътэкъым. Ауэ зэпеуэм и къэпщытакIуэ гупым Москва щекIуэкIыну урысейпсо зэпеуэм ди щIыналъэм къыбгъэдэкIыу кIуэну хуэфащэу, зэхьэзэхуэм хэта псоми ефIэкIыу къалъытащ Налшык къалэ дэт 2-нэ лицейм инджылызыбзэмкIэ и егъэджакIуэ Бетрожь КIунэ. Абы хуагъэфэщащ КъБР-м и Парламентым къыбгъэдэкI щытхъу-фIыщIэ тхылъымрэ тыгъэ лъапIэхэмрэ.
Зэпеуэм и лауреат хъуахэми, абы хэта дэтхэнэми щытхъу тхылъхэмрэ гукъинэж ящыхъун тыгъэхэмкIэ яхуэупсащ. Гулъытэншэ ящIакъым зэпеуэм и къэпщытакIуэ гупым хэтахэри, мылъку и лъэныкъуэкIэ абы зыкъыщIэзыгъэкъуахэри. Абыхэм КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къыбгъэдэкI фIыщIэ тхылъхэр иратащ.
Пшыхьыр ягъэдэхащ Бахъсэн къалэ дэт 2-нэ прогимназием и къэфакIуэ, уэрэджыIакIуэ гупым, Налшык къалэ дэт «ДыгъафIэ къалэ» сабий творчествэмкIэ академием и «Арабеск» ансамблым, Къардэн зэкъуэшхэм я цIэр зэрихьэу Аушыджэр къуажэ дэт школым и егъэджакIуэ хорым, Ташлы-Тала къуажэм и «Ийнар» гупым. Телъыджэт зэпеуэм щытекIуа Бетрожь КIунэ и уэрэд жыIэкIэри.
ХЬЭРЭДУРЭ Аллэ.
